На основу члана 9. и 10. Правилника о фудбалским такмичењима ФСС и члана 33, 34, 36 и 49.Статута Фудбалског савеза општине Сокобања, Извршни одбор је, на седници одржаној 26.08.2019. године, д o н е о:

**П Р О П О З И Ц И Ј Е**

**ТАКМИЧЕЊА ОПШТИНСКЕ ФУДБАЛСКЕ ЛИГЕ СОКОБАЊА ЗА ТАКМИЧАРСКУ 2019/20. ГОДИНУ**

**1.ОПШТЕ ОДРЕДБЕ**

**Члан 1**. Фудбалско првенство организује се на територији Фудбалског савеза општине Сокобања, а одвија се на нивоу општинске фудбалске лиге Сокобања, као шести степен такмичења на територији ФС Србије.

**Члан 2.** Административно руковођење спроводи Извршни одбор ФСО Сокобања, а оперативно руковођење преко својих органа.

**Члан 3.** Организацију фудбалских утакмица спроводе домаћи клубови који су обавезни да се старају о целокупној организацији као приређивачи утакмица.

**Члан 4.** Фудбалско такмичење спроводи се по двоструком бод систему, а према утврђеном календару такмичења за такмичарску 2019/20. годину. Сваки клуб игра утакмице са свим клубовима члановима ОФЛ Сокобања 2 (две) утакмице и то једну као домаћин, а једну као гост.

**Члан 5.** У фудбалском првенству ОФЛ Сокобања у такмичарској 2019/20. години учествују клубови са територије општине Сокобања који испуњавају услове предвиђене Правилником о фудбалским такмичењима ФСС, а на основу одлуке Извршног одбора ФСО Сокобања.

**Члан 6**. За учествовање у такмичењу ОФЛ Сокобања клубови морају да испуњавају минимум услова који су предвиђени Правилником о стручно- педагошком раду и то: -фудбалско игралиште травнато целом површином, сопствено или изнајмљено, димензије минимум 50 м. ширине и 90 м. дужине; -врата димензије: 7,32 м. дужине, 2,44 м. висине и 10-12 цм дебљине стативе и пречке; -заштитна ограда мрежаста или метална, висине 1,50 м. -настрешнице са клупом за резервне играче за домаћу и гостујућу екипу; -настрешница за делегата са клупом; -свлачионице,посебно за домаће,посебно за гостујуће играче са хладном и топлом водом; -просторија за судије са хладном и топлом водом; -просторија за састављање записника за утакмице; -тоалет у саставу просторија; -рестриктивни(ограђени) простор-статичан или покретан од свлачионица и просторије за судије и састављање записника до игралишта; -тренер звања ''фудбалски тренер'' са најмање „Ц“ лиценцом овереном у ФСО Сокобања; -најмање 20 фудбалера регистрованих за сениорски тим.

**Члан 7.** Комисија за преглед игралишта, пратећих објеката и испуњавању услова из Правилника о стручно-педагошком раду фудбалског клуба врши непосредни преглед и о томе сачињава записник. Клуб који испуњава минимум услова за такмичење у ОФЛ Сокобања добија решење о регистрацији игралишта. Решење се истиче у просторији у којој се саставља записник утакмице. Клуб који не испуњава минимум услова за такмичење у ОФЛ Сокобања не може се такмичити. Уколико пријављено игралиште не испуњава минимум услова, односно није примљено од стране Комисије, клуб је дужан да пријави други терен на којем ће играти своје утакмице као домаћин.

**2. РАСПОРЕД ТАКМИЧЕЊА**

**Члан 8.** Распоред одигравања утакмица одређује такмичарски орган, односно директор лиге најкасније 10 дана пре почетка такмичења јесењег и пролећног дела првенства. Такмичарски бројеви клубова извлаче се на Конференцији клубова по ''Бергеровој таблици'', најкасније 8 (осам) дана пре почетка јесењег дела првенства.

**Члан 9.** Промену сатнице одигравања утакмица може вршити искључиво такмичарски орган, односно директор лиге, уз сагласност клубова. У интересу регуларности такмичења, у завршном делу, у последња два кола првенства утакмице се одигравају истог дана са почетком у исто време(као и други део игре). У случају промене места-терена одигравања утакмице противнички клуб мора бити обавештен најмање 48 сати пре распоредом одређене сатнице.

**3. ПОЧЕТАК УТАКМИЦЕ**

**Члан 10.** Време почетка утакмице одређује такмичарски орган, односно директор лиге водећи рачуна о месним и временским приликама, као и евентуалном одигравању утакмица вишег ранга у местима домаћина. Одређено време за одигравање утакмица не може се мењати ни у ком случају, осим по члану 9, став 1, ових Пропозиција. Клуб чијом кривицом утакмица не почне на време, подлеже дисциплинској одговорности по одредбама Дисциплинског правилника ФСС.

**4. ОДЛАГАЊЕ УТАКМИЦЕ**

**Члан 11.** Одлагање утакмице може одобрити искључиво такмичарски орган, односно директор лиге примењујући одредбе Правилника о фудбалским такмичењима ФСС. Утакмица се неће играти, ако на утакмицу не дођу ни судија, ни судије помоћници, ни делегат, осим уколико клубови споразумно не изаберу судије. Детаљније у складу са чланом 17, 18, 21. и 22. Правилника о фудбалским такмичењима.

**5. ИГРАЛИШТА**

**Члан 12.** Утакмице се могу играти искључиво на игралишту припремљеном за игру, сагласно члану 28. и 29. ПОФТ ФСС. Ако клуб домаћин није оспособио игралиште из неоправданих разлога пре почетка или за време утакмице, a судија одлучи да се утакмица не може играти или прекинута наставити, што мора бити констатовано у записнику, утакмица се региструје са 3:0 (пар форфе) у корист противника, а клуб домаћин је одговоран и по одредбама Дисциплинског Правилника ФСС.

**6. ПРАВО НАСТУПА**

**Члан 13.** Право наступа за свој клуб имају сви играчи који су на основу извршене регистрације стекли право наступа за тај клуб. За сениорске екипе могу наступати играчи уколико на дан одигравања утакмице нису млађи од 17 година. Изузетно, играчи могу наступати са навршених 16 година уколико од специјалне лекарске комисије добију потврду, односно буду оглашени способним за наступање на утакмицама сениора (''специјални лекарски преглед''), а преглед оверен од стране надлежног органа ФСO Сокобања у легитимацији играча. Играч који не испуњава услове из става 1. и 2. овог члана подлеже дисциплинској одговорности, а клуб сноси и такмичарске последице у складу са одредбама ПОФТ ФСС. Право наступа играча утврђује делегат утакмице увидом у легитимацију играча.

**Члан 14.** Утакмица не може да почне уколико један од тимова нема 7(седам) играча. Играчи који не наступе од почетка утакмице могу ући у игру накнадно, све до краја утакмице, под условом да су пре почетка утакмице уписани у записник утакмице као играчи или заменици. Уколико један тим у току игре остане са мање од 7 (седам) играча, судија ће прекинути утакмицу. Међутим, уколико екипа остане са мање од 7 (седам) играча, због повреде играча, игра ће се наставити и тек када буде утврђено да не може да настави игру, утакмица ће бити трајно прекинута. Утакмица ће бити регистрована службеним резултатом 3:0 у корист противничког тима, уколико до прекида није постигао бољи резултат.

**Члан 15.** Сваки тим у току игре има право да замени највише 5(пет) играча. Клубови немају обавезу да утакмицу започну са одређеним бројем играча одређеног узраста.

**Члан 16.** Кажњени играчи и чланови руководства клуба не могу вршити никакву функцију нити обављати било какву дужност у клубу или на утакмици (редар, представник и слично), док им казна не истекне.

**Члан 17.** Идентитет играча и заменика, као и право наступа утврђује делегат пре почетка утакмице у присуству представника клубова. Идентитет играча и заменика који су уписани у записник утакмице, а нису стигли до почетка утакмице, делегат ће утврдити на полувремену или пре њиховог уласка у игру, односно судија утакмице уколико нема делегата. Представници клубова имају право увида у спортске легитимације играча у присуству делегата,односно судије уколико нема делегата.

**Члан 18.** За утврђивање идентитета и право наступа играча обавезни су фудбалска легитимација и једна од следећих личних исправа:лична карта, путна исправа (пасош) или возачка дозвола, односно фотокопија једне од наведених личних исправа са оригинал овером у ФСО Сокобања или у надлежном државном органу. Уз личну исправу наступ играчу биће омогућен ЈЕДИНО уколико поседује и важећу потврду о лекарском прегледу. У противном играч нема право наступа. Ако приликом прегледа фудбалских легитимација делегат или овлашћени представник противничког клуба посумња у исправност спортске легитимације, играч је дужан да свој идентитет докаже личном картом, путном исправом или возачком дозволом, а делегат задржава легитимацију и доставља је уз извештај надлежном органу.

**7. ОРГАНИЗАЦИЈА УТАКМИЦЕ**

**Члан 19.** Клуб домаћин је обавезан да делегату утакмице стави на располагање записник утакмице и обезбеди лице за попуњавање истог искључиво писаћом машином, као и да пружи другу помоћ при састављању записника. Клубови су обавезни да делегату доставе 1(један) сат пре почетка утакмице: - легитимације играча; - легитимације тренера са обавезном најмање „Ц“ лиценцом; - саставе екипа са бројевима легитимација и бројевима на дресовима; - списак редара и име врховног редара са уписаним бројевима личних карата (клуб домаћин) и - пријаву утакмице Полицијској управи (клуб домаћин).

**Члан 20**. Клуб домаћин је обавезан да предузме мере у циљу потпуне безбедности чланова клуба госта, делегата и судија, како пре, за време, тако и по завршетку утакмице и све до напуштања места одигравања утакмице. Клуб домаћин је обавезан да одреди и обезбеди редарску службу од 10(десет) редара са тракама на руци који се налазе изван терена за игру, једног врховног редара са видљивом ознаком који се налази унутар терена за игру у непосредној близини делегата и дежурних милиционера, као и аутомобил за хитну лекарску помоћ. Непоштовање обавеза предвиђених овим и чланом 19.Пропозиција повлачи за собом примену одредаба Дисциплинског правилника ФСС и одлука Извршног одбора ФСО Сокобања.

**Члан 21.** Клуб домаћин, као организатор утакмице обавезан је: - да писмено пријави одигравање сваке утакмице надлежном органу МУП-а и затражи потребан број дежурних полицајаца, а пријаву достави делегату утакмице пре њеног почетка; Уколико утакмица није пријављена МУП-у, делегат, у складу са Законом о спорту, неће дозволити одигравање исте. Утакмица ће бити регистрована службеним резултатом (3:0,пар форфе) у корист противничког клуба, а клуб организатор биће и дисциплински санкционисан. - да благовремено обавести МУП пошто му представник гостију саопшти о било каквом виду доласка навијача гостију; - да припреми свлачионице за гостујућу екипу, просторију за судије и делегата, кућице са настрешницама за резервне играче и делегата; - да не дозволи точење и продају алкохолног пића, пре и за време утакмице, поред терена за игру; - да обезбеди дежурног лекара; - да обезбеди најмање 2 (две) лопте за одигравање утакмице; - да обезбеди заставице за помоћне судије, наранџасте или жуте боје; - да стативе и пречке буду офарбане у црно-белој или црвено-белој боји и да лопте буду у истим бојама уколико је снег прекрио терен за игру; - да преко свог представника обезбеди делегату саслушање искључених и пријављених играча или службених лица клуба; - да не дозволи да у службеним просторијама (свлачионице за играче, просторије за судије и делегата) буду лица која на то немају право; - да у ограђеном делу терена забрани приступ свим лицима који на то немају право, осим: а) у техничком простору једне екипе 7 играча заменика, тренер са „Ц“ лиценцом, помоћни тренер, лекар, физиотерапеут и представник клуба (ова лица морају бити идентификована и уписана у записник пре почетка утакмице), б) дечаци за сакупљање лопти у спортској опреми, в) фоторепортери обележени маркерима на одређеном делу терена (иза вратију), г) комесар за безбедност или главни дежурни, д) припадници органа јавне безбедности око терена за игру (искључиво у униформама) и могу предузимати мере у складу са потребама и правилима своје службе, ђ) дежурни лекар, е) возач санитетског возила. Изузетно, ако то услови дозвољавају, мора се дозволити улазак у ограђени део игралишта и тешким инвалидима у колицима. Домаћин је у обавези и да припреми терен за одигравање утакмице,да буде на игралишту и отвори службене просторије најмање 1(један) сат пре почетка утакмице.

**Члан 22.** Гостујући клуб је обавезан: а) да са екипом дође на игралиште један сат пре почетка утакмице, б) да представник клуба успостави контакт са представником клуба домаћих и делегатом, преда легитимације, списак играча и службених лица делегату и учествује у идентификацији играча, в) да обезбеди саслушање искључених и пријављених играча и службених лица.

**8. ЗАБРАНА ОДИГРАВАЊА УТАКМИЦА НА ОДРЕЂЕНОМ ТЕРЕНУ**

**Члан 23.** Ако је клуб кажњен забраном одигравања утакмица на одређеном игралишту, обавезан је да најкасније 7(седам) дана пре одигравања утакмице пријави такмичарском органу друго игралиште на коме ће играти утакмице. Пријављено игралиште мора да испуњава минимум услова и да буде регистровано за одигравање утакмица овог или вишег ранга такмичења. Игралиште мора бити најмање 20 километра од места кажњеног клуба. Гостујућа екипа мора бити обавештена о месту одигравања утакмице најкасније 48 сати пре почетка утакмице. Ако гостујућа екипа има више трошкова него што би имала да игра на игралишту кажњеног клуба, има право на разлику трошкова од кажњеног клуба. Ако клубови не постигну договор (споразум), висину трошкова одређује такмичарски орган, односно директор лиге.

**9. НЕДОЛАЗАК ЕКИПА НА УТАКМИЦУ**

**Члан 24.** Екипа која неоправдано не дође на одигравање утакмице исту губи службеним резултатом 3:0 (пар-форфе) и кажњава се одузимањем бодова и новчаном казном, сходно одредбама ДП ФСС. Екипа која у току такмичења неоправдано два пута изостане од утакмице, дисквалификује се из даљег такмичења, без обзира на постигнути пласман. Одлуку о неоправданом изостајању са утакмице доноси такмичарски орган, односно директор лиге.

**10. РЕГИСТРОВАЊЕ УТАКМИЦА**

**Члан 25.** Све одигране утакмице региструје такмичарски орган, односно директор лиге и то у року од 15 (петнаест) дана од дана одигравања утакмице. Уколико је на неку утакмицу уложена жалба, рок за регистрацију се продужава до доношења коначне одлуке по жалби. Једном регистрована утакмица не може се поништити од стране такмичарског органа, односно директора лиге, осим у случајевима предвиђеним одредбама ПОФТ-а.

**Члан 26.** Клуб који се налази под суспензијом због неизмирења обавеза по било ком основу, не може наступити на утакмицама, а утакмице се региструју службеним резултатом 3:0 у корист противничког клуба. Уколико клуб наступи иако је под суспензијом, утакмица ће се регистровати службеним резултатом 3:0 у корист противничког клуба и суспендовани клуб ће бити кажњен на основу ДП ФСС. Тамичарски орган, односно директор лиге, ће суспендовати клуб из даљег такмичења уколико није измирио своје обавезе по било ком основу.

**Члан 27.** Сваки играч у својој легитимацији мора имати убележен налаз о лекарском прегледу од стране лекара специјалисте за спортску медицину. Рок важности лекарског прегледа за играче који на дан прегледа имају најмање 17 година траје 6 месеци. Специјални лекарски преглед важи 6 месеци за играча омладинца за наступ у сениорској екипи (играчи са навршених 16 година). Играч не може наступити на јавној утакмици у случају: - када није лекарски прегледан у одређеном временском року; - када му је од стране лекара забрањен наступ; - када му лекарски преглед није уписан у легитимацију,а нема потврду о извршеном прегледу. Делегат утакмице ће играчу из претходног става забранити наступ.

**11. ДЕЛЕГАТИ**

**Члан 28.** Делегат је обавезан да познаје Пропозиције такмичења, Правила фудбалске игре и Правилник о фудбалским такмичењима и исте да зна да примењује. Делегат је обавезан да присуствује семинарима у организацији ФСО Сокобања и провери знање. Делегат је обавезан да на игралиште дође најкасније 1(један) сат пре заказаног термина за почетак утакмице. Делегат оцењује судије на основу Упутства о оцењивању, а оцене уписује у записник утакмице. Записник утакмице делегат је обавезан да достави директору лиге,односно такмичарском органу,са својим извештајем, најкасније 24 часа по одигравању утакмице. Делегат је обавезан да забрани улаз у ограђени део игралишта лицима који на то немају право, као и службеним лицима која не испуњавају услове из ових Пропозиција. Делегата за вршење дужности на утакмицама одређује такмичарски орган, тј. директор лиге са листе делегата. Такмичарски орган, тј.директор лиге може одредити и делегата са листе делегата биших рангова такмичења. Конкретне дужности делегата су: - да дође најкасније 1(један) сат пре заказаног термина за почетак утакмице. - да пре почетка утакмице идентификује сва службе лица у техничком простору и обавезно упише њихове бројеве личних карата у записнику утакмице; - да у присуству представника клубова утврди идентитет играча; - да утврду да ли тренери имају одговарајућу дозволу за рад; -да констатује исправност легитимација и право наступа пријављених играча и да скрене пажњу представницима клубова на уочене недостатке и пропусте; - да утврди присутност одређених судија и осталих службених лица предвиђеним овим Пропозицијама; - да по завршетку утакмице, уз сарадњу судије и представника клубова, састави записник утакмице; - да по завршетку утакмице обавезно саслуша искљученог или пријављеног играча и узме изјаве судија и евентуално других лица у вези са искључењем и да их приложи уз записник, као и да на исти начин приступи уколико су удаљени са терена или пријављени тренери и друга службена лица; - да своја запажања о утакмици у извештају који заједно са записником и прилозима доставља директору лиге, односно такмичарском органу, - да сарађује са судијом, уколико му се обрати, у вези удаљавања лица из ограђеног дела терена; - да одлучи који ће присутни судија да суди утакмицу, ако на утакмицу не дођу ни судија, ни помоћне судије, а клубови не постигну споразум да утакмицу суди један од присутних судија и то констатује у записник пре почетка утакмице; - да пружи помоћ судији у колико му се он обрати. Делегат који неоправдано не дође на утакмицу биће кажњен по одредбама ДП ФСС.

**12. СУДИЈЕ**

**Члан 29.** Све првенствене утакмице ОФЛ Сокобања суде судије са утврђене листе судија од стране Извршног одбора ФСО Сокобања, а по потреби и судије са листе судија који су на вишем рангу такмичења. Судије су обавезне да на игралиште дођу 1(један) сат пре почетка заказане утакмице. Судија је обавезан да прегледа терен за игру и одлучи да ли је терен подобан за игру или не, уз присуство капитена оба тима. Ако установи да терен није подобан за игру, одлуку о неподобности терена уноси и детаљно образлаже у записник утакмице и саопштава је делегату. Судија је обавезан да својим потписом овери записник утакмице и у њега унесе своје евентуалне примедбе. Ако утакмицу суди судија који је под казном или суспензијом, утакмица се региструје постигнутим резултатом, а против судије се покреће дисциплински поступак. Ако утакмицу суди судија који није делегиран и ако није поступљено по одредбама члана 21. и 22. ПОФТ ФСС, а на основу поднете жалбе оштећеног клуба, биће поништена утакмица и одредиће се поновно одигравање.

**13. ДИСЦИПЛИНСКИ ПРЕКРШАЈИ**

**Члан 30.** 1) О дисциплинским прекршајима играча, спортских и стручних радника клубова у овом такмичењу одлучује Дисциплинска комисија на основу одредаба Дисциплинског правилника ФС Србије и критеријума које доноси Извршни одбор ФСС и ФСО Сокобања. 2) Искључени играч је дужан, непосредно после утакмице, да се јави делегату ради саслушања. Уколико се искључени играч не јави делегату ради саслушања, клуб је дужан да саслуша играча и да изјаву достави Дисциплинској комисији у року од 24 часа после одигране утакмице. 3) Ако играч из претходног става не достави изјаву, сматраће се да је саслушан.

**Члан 31.** 1) На одлуке Дисциплинске комисије има места жалби у року од 8 дана по пријему службеног саопштења, Комисији за жалбе ФСО Сокобања. 2) Одлуке Дисциплинске комисије које се односе на појединце (играча, тренера, спортског радника) или клуб објављују се у складу са одредбама ових Пропозиција. 3) Клуб организатор утакмице на чијем се терену за игру, било да је власник или корисник терена за игру, у вези са утакмицом пре, за време или после утакмице догоде нереди, а утврди се да није предузео мере да их спречи, или да их није предузео у довољној мери и гостујући клуб чији навијачи проузрокују или учествују у нереду казниће се: -новчаном казном -одигравањем 1-6 утакмица на свом терену за игру без присуства публике -забраном одигравања 2-12 утакмица на свом терену за игру или свим теренима за игру одређеног региона -забраном присуства навијача на утакмицама када клуб гостује од 1-6 утакмица -дисквалификацијом из текућег такмичења у случају другог или вишеструког поновљеног случаја.

**Члан 32.** Аутоматску казну забране играња једне првенствене утакмице насталу због добијене 4 (четири) јавне опомене, играч издржава на првој наредној утакмици. Након оствареног бонуса од 4 опомене и паузе, играч следећу казну забране играња издржава после сваке наредне парне опомене (6,8,10...). За све аутоматске казне по основу опомена играч нема право избора у издржавању казне већ казну издржава на првој наредној утакмици. Опомене из једне не преносе се у наредну такмичарску годину.

**Члан 33.** 1) Надлежни орган ФСО Сокобања води евиденцију о јавним опоменама и контролише извршења аутоматске казне.

**Члан 34.** 1) Као јавна опомена сматра се свака судијска опомена уписана у записник првенствене утакмице. Ако играч на утакмици добије јавну опомену и на истој буде искључен због добијања друге јавне опомене, играч се дисциплински кажњава због искључења, а јавне опомене се не евидентирају. 2) Сваки клуб је дужан да на основу записника са утакмице води евиденцију својих опоменутих играча. 3) Уколико клуб не поступи у смислу претходне тачке и наступи са играчем који није имао право играња, утакмица ће по жалби противника или по службеној дужности бити регистрована службеним резултатом 3:0 (пар - форфе) у његову корист, а клуб и играч ће бити кажњени по одредбама Дисциплинског правилника ФСС.

**Члан 35.** 1) Играч који добије четврту јавну опомену или сваку наредну парну опомену на последњој првенственој утакмици једне такмичарске године, има право наступа већ на првој наредној првенственој утакмици у следећој такмичарској години, без обзира на ранг у коме се такмичи клуб за који играч наступа. Практично, сви жути картони се бришу, док казна за црвени картон остаје на снази све док не буду одрађена. 2) Новчаном казном казниће се клуб у чијем су тиму на истој утакмици: - опоменута најмање пет играча, - искључена најмање три играча, или - када више играча заједно прети или врши притисак на судије утакмице. Новчана казна износи 2.000,оо динара Судија и/или делегат утакмице обавезни су да понашање из става 1 овог члана упишу у записник утакмице и своје извештаје са утакмице

**14. ЗАБРАНА НАСТУПА ЗБОГ СУСПЕНЗИЈЕ И ПОСЛЕДИЦЕ**

**Члан 36.** 1) Суспендовани клуб, односно сви тимови, суспендованог клуба, не могу наступити на јавној утакмици све док траје суспензија. 2) Све утакмице одигране у време суспензије, изречене због неизвршавања правоснажних одлука надлежних органа или неизвршавања неспорних обавеза насталих из такмичења и предви-ђених пропозицијама одговарајућег такмичења, регистроваће се са 3:0 (пар-форфе) у корист противника. 3) Утакмице на којима суспендовани клуб није могао наступити због суспензије изречене ради утврђивања материјалне истине неопходне за доношење коначне одлуке о спорном случају, неће се регистровати све док не буде донета коначна одлука. По доно-шењу коначне одлуке клуб је дужан да одигра утакмице према распореду такмичења.

**15. РЕГИСТРОВАЊЕ УТАКМИЦА СУСПЕНДОВАНИХ КЛУБОВА**

**Члан 37**. 1) Клуб који се налази под суспензијом због неизмирења обавеза не може наступити, а утакмица се региструје службеним резултатом 3:0 (пар - форфе) у корист противничког клуба. 2) Комесар за такмичење по писменом захтеву противничког клуба одлучује о висини обештећења због неодигране утакмице, а у смислу ових Пропозиција уколико је писмени и образложени захтев поднет најкасније у року од 7 дана од предвиђеног термина за ту утакмицу. Касније поднети захтев неће се узимати у поступак. 3) Ако суспендовани клуб наступи на утакмици, утакмица ће се регистровати службеним резултатом 3:0 (пар - форфе) за противнички клуб, а клуб ће бити кажњен према Дисциплинском правилнику.

**16. ЖАЛБЕ**

**Члан 38.** О регуларности такмичења може се решавати само на основу жалбе директно оштећеног клуба. Под оштећеним клубом подразумева се клуб који је оштећен резултатом на који се улаже жалба, а све у складу с чланом 63.ПОФТ ФСС. Жалбе по свим основама најављују се телеграфски у року од 2(два) дана, а образложење са доказом о уплаћеној такси мора се доставити у року од 2 (два) дана од дана одигравања утакмице. Уколико рок за улагање жалбе истиче у недељу или на државни празник, рок за улагање жалбе се продужава за први наредни радни дан. Неблаговремено најављене, неблаговремено уложене, нетаксиране и недовољно таксиране жалбе неће се разматрати већ ће бити одбачене. Одлуке по жалбама у првом степену доноси директор лиге, односно такмичарски орган. На одлуку директора лиге, односно такмичарског органа, дозвољена је жалба Комисији за жалбе, као другостепеном органу, уз плаћену таксу.

**Члан 39.** Жалбе за два последња кола телеграфски се најављују у року од 1(један) дан, а образложење са уплаћеном таксом доставља се у року од два дана од одигравање утакмице.

**Члан 40.** Свака жалба мора бити решена најкасније у року од 15 дана од њеног пријема, а за два последња кола у року од 10 дана, изузев ако је жалба мотивисана случајевима чије решавање спада у надлежности другог органа. Ако директор лиге не поступи у смислу става 1. овог члана, подносилац жалбе има право жалбе Комисији за жалбе као да жалба није усвојена. Комисија за жалбе мора донети одлуку у року од 10 дана. Ако комисија за жалбе не донесе одлуку у предвиђеном року, оштећена страна има право да поднесе предлог за подизање Захтева за заштиту Правилника као да жалба није усвојена. Рок за подношење предлога је 15 дана по истеку рока Комисији за жалбе, а подноси се Фудбалском савезу РИС-а. Против одлуке Комисије за жалбе нема места жалби.

**17. ПОНИШТЕЊЕ УТАКМИЦЕ ПО СЛУЖБЕНОЈ ДУЖНОСТИ**

**Члан 41**. По службеној дужности биће поништена утакмица и одређено њено поновно одигравање, ако се утврди да је судија из аморалних побуда утицао на резултат утакмице коју је судио. Поништење по овом основу може се извршити до завршетка такмичарског периода, тј. до дана када директор лиге, односно такмичарски орган, утврди завршну табелу.

**18. УТВРЂИВАЊЕ ПЛАСМАНА**

**Члан 42.** Тим који на утакмици победи осваја три бода, а тим који изгуби утакмицу остаје без бодова. У случају нерешеног исхода-резултата, оба тима освајају по један бод. За лигу се води табела која садржи резултате утакмица одговарајућег кола, имена тимова који се такмиче, број победа, број нерешених утакмица, број пораза, однос датих и примљених погодака и број освојених бодова.

**Члан 43.** Ако клубови освоје исти број бодова, редослед на табели одлучује разлика између датих и примљених погодака. Када је разлика иста боље место заузима клуб који је постигао више погодака, а ако су постигли и исти број погодака, онда деле места која им припадају. Изузетно, ако се ради о месту на табели које одлучује првака или прелазак у нижи степен такмичења,укључујући и разигравање, квалификације, бараж и слично, у случају истог броја освојених бодова два или више клубова, пласман на табели сачињава се на основу додатне помоћне табеле од резултата који су постигнути у међусобним утакмицама односних клубова. Пласман на додатној табели утврђује се збиром освојених бодова. Ако је збир освојених бодова једнак, одлучује разлика датих и примљених погодака, а ако је ова разлика једнака, одлучује већи број постигнутих погодака у гостима (када су у питању два клуба). Када су у питању три или више клубова одлучује већи број постигнутих погодака. Ако се и на овај начин не може доћи до решења, онда се одигравају додатне утакмице између ових клубова и то: а) ако су у питању два клуба .....................2 утакмице по куп систему; б) ако су у питању три клуба................3 утакмице по једноструком бод систему на неутралном терену; в) ако су у питању четири или више клубова, потребан број утакмица по једноструком куп систему на неутралном терену.

**Члан 44.** Првопласирани клуб ОФЛ Сокобања обезбеђује директан пласман у окружну Зајечарску лигу, односно виши ранг такмичења.

**19. НАГРАДЕ**

**Члан 46.** Првак ОФЛ Сокобања за такмичарску 2019/20. годину добијају од ФСО Сокобања пехар у трајно власништво, а Извршни одбор ФСО Сокобања донеће посебну одлуку о евентуалним другим наградама.

**20. ФИНАНСИЈСКЕ ОБАВЕЗЕ**

**Члан 47.** Сваки клуб ОФЛ Сокобања обавезан је да на име трошкова такмичења (котизације) у такмичарској сезони 2019/20. години уплати Фудбалском савезу општине Сокобања одређени износ према одлуци Извршног одбора и то у два дела: за јесењи и пролећни део такмичења, најкасније 5(пет) дана пре почетка такмичења.

**21. ЗАВРШНЕ ОДРЕДБЕ**

**Члан 48.** Сви клубови су обавезни да пријаве такмичарском органу, тј. Директору лиге боју опреме у којој ће наступати као домаћини, најкасније 10 дана пре почетка јесењег дела такмичарске 2019/20. године. Гостујући клуб је дужан да поштује боју опреме клуба домаћина према достављеној пријави. Ако гостујући клуб нема опрему различите боје од клуба домаћина, дужност је клуба домаћина да му позајми своју опрему друге боје. Делегат ће уписати у записник утакмице да гостујући клуб није поштовао боју опреме клуба домаћина, а против прекршиоца биће примењене одредбе ДП ФСС.

**Члан 49.** Сви клубови ОФЛ Сокобања обавезни су да упуте своје представнике на заказане састанке у организацији органа ФСО Сокобања. Неприсуствовање састанку, уколико је неоправдано, повлачи одговарајућу новчану казну у складу са ДП ФСС.

**Члан 50.** Тумачење Пропозиција такмичења даје Извршни одбор ФСО Сокобања.

**Члан 51**. За све што није предвиђено овим Пропозицијама, примењиваће се одредбе Правилника о фудбалским такмичењима ФСС, Правила фудбалске игре, Дисциплинског правилника ФСС, Одлуке Извршног одбора ФСО Сокобања Одлуке виших фудбалских саваза и други важећи прописи и правила.

**Члан 52**. Пропозиције ступају на снагу даном доношења и примењиваће се за такмичарску 2019/20. годину.

**ПРЕДСЕДНИК ФСО СОКОБАЊА**,

МИЛАН ГАВРИЛОВИЋ,с.р.